લોકો એ એકઠા થઇ પોતાના રાજા સોમેશ્વર કોટીલા ને અરજ કરી. પ્રજાપાલક રાજવી સોમેશ્વર મુંજાયા. પાણી લાવવુ જ ક્યાથી? કોઇ સ્ત્રોત તો છે નહિ.. કૂવા અને વાવનાં તળિયાં દાણા ભરવાની કોઠીઓ જેવાં સુકકાંભઠ્ઠ છે. કુંટિયા ગાળી ગાળીને ગોરમટીના ઢગલા કર્યા, વીરડા ગાળી ગાળીને વેકરાના ગંજ ખડકાયા પણ ટિપોય પાણી નથી. ધિંગાણાની તોપો સામે માથું ધરી દેતા આંચકો ન ખાય એવા ભીડવીર આદમીનુ હ્રદય ટળવળતી પ્રજા ને જોઇ ભીતર હચમચી ગયુ, રાજા ઉભા થયા અને માં ખોડીયાર ને સંભાર્યા.